b"\n_START_ARTICLE_\nFrancesc Riu i Rovira de Villar\n_START_SECTION_\nBiografia\n_START_PARAGRAPH_\nEstudi\xc3\xa0 teologia a Melchet-Court (Anglaterra). A Barcelona estudi\xc3\xa0 magisteri, i el 1961 es llicenci\xc3\xa0 en F\xc3\xadsiques per la Universitat de Barcelona. Exerc\xc3\xad de vicari provincial de la Inspectoria Salesiana de Barcelona entre el 1973 i el 1976. Escollit responsable de formaci\xc3\xb3 permanent de l'Escola Universit\xc3\xa0ria Blanquerna, el 1976 promogu\xc3\xa9 la realitzaci\xc3\xb3 d'unes jornades de treball sobre el paper de l'educaci\xc3\xb3 cat\xc3\xb2lica. El seu fruit va ser creaci\xc3\xb3 del Secretariat de l'Escola Cristiana de Catalunya i que el cardenal Jubany en nomen\xc3\xa9s Francesc Riu com a secretari general, c\xc3\xa0rrec que mantingu\xc3\xa9 quan el Secretariat fou substitu\xc3\xaft per la Fundaci\xc3\xb3 Escola Cristiana de Catalunya; despr\xc3\xa9s de trenta anys en el c\xc3\xa0rrec, se'n jubil\xc3\xa0 el 2005. _NEWLINE_L'any 1993 es postul\xc3\xa0 el seu nom com a possible bisbe auxiliar de Barcelona, per\xc3\xb2 no prosper\xc3\xa0. L'any 1997, el cardenal Carles el pos\xc3\xa0 al capdavant de la Delegaci\xc3\xb3 General d'Educaci\xc3\xb3 Cristiana de l'arquebisbat de Barcelona, i el 1998 va ser designat membre del Consell Pastoral Dioces\xc3\xa0. El 2000 va ser nomenat delegat general d'educaci\xc3\xb3 cristiana del bisbat de Barcelona, i el 2001-2002 era director del Secretariat Interdioces\xc3\xa0 d'Ensenyament de la Religi\xc3\xb3 de la Confer\xc3\xa8ncia Episcopal Tarraconense. A data de 2007 estava vinculat a la Fundaci\xc3\xb3 Don Bosco i a la Fundaci\xc3\xb3 Rinaldi, ambdues vinculades als salesians. Ha publicat llibres sobre pedagogia, tant de reflexi\xc3\xb3 sobre l'educaci\xc3\xb3 cat\xc3\xb2lica i el seu encaix en el marc legal espanyol, com algunes obres de catequesi._NEWLINE_Provinent d'una fam\xc3\xadlia de propietaris agr\xc3\xadcoles, els seus avi, pare i germ\xc3\xa0 van ser alcaldes de Sant Esteve de Palautordera en diverses ocasions al llarg del segle XX. Altres germans: Antoni, Josep Maria, Maria \xc3\x80ngels, Montserrat."